google/wiki40b huggingface dataset:
Γιαουνούτις

Βιογραφία

Ήταν γιος τού Γκεντιμίνας μεγάλου δούκα της Λιθουανίας. Το όνομά του σημαίνει νέος άνδρας. Βαπτίστηκε Ιωάννης/Ιβάν. Ο Πολωνός ιστορικός Γιαν Τεγκόβσκι θεωρεί, ότι ο Γιαουνούτις γεννήθηκε το 1306-09.
Δεν αναφέρεται πριν την αποβίωση τού πατέρα του, τον οποίο διαδέχθηκε. Ήταν ο μεσαίος γιος και υπάρχουν διάφορες απόψεις, γιατί ο Γκεντιμίνας τον διάλεξε διάδοχό του: ήταν συμφωνία μεταξύ των παγανιστών γιων του Αλγκίρντας, Κεστούτις και των Ορθοδόξων γιων του Ναριμάντας, Καριγιότας, Λιουμπάρτας. Άλλοι υποστηρίζουν ότι ήταν ο πρώτος γιος από τη δεύτερη σύζυγό του: ο Γκεντιμίνας νυμφεύτηκε μία παγανίστρια και μετά την ορθόδοξη Γιέβα. Ή πάλι ίσως ο Γιαουνούτις να ήταν κοντά του τις τελευταίες του στιγμές και έτσι ήταν φυσικό να τον διαδεχθεί στη Λιθουανία και το Βίλνιους.
Οι αδελφοί του σύντομα θέλησαν να τον εκτοπίσουν. Τον υποστήριξε η μητέρα του Γιέβνα και ο Ναριμάντας, που ταξίδευσε στον Γιάνι Μπεγκ χάνο της Χρυσής Ορδής και συμμάχησε με αυτόν. Ο Γιαουνούτις φυλακίστηκε, αλλά δραπέτευσε και μετέβη στην αδελφή του Αυγούστα-Αναστασία, σύζυγο τού Συμεών πρίγκιπα της Μόσχας, όπου βαπτίστηκε ως Ιωάννης. Όμως η αδελφή του απεβίωσε το ίδιο έτος και ο Γιαουνούτις δεν έλαβε τη συνδρομή που ήθελε από τον Συμεών. Συμφιλιώθηκε με τον Ναριμάντας και έλαβε το δουκάτο τού Ζασουάουγιε. Αναφέρεται σε συμφωνία τού 1366, όχι όμως τού 1367, άρα απεβίωσε στο ενδιάμεσο.
Ουταγιάρβι

To Ουταγιάρβι (Utajärvi) είναι δήμος της Φινλανδίας.
Βρίσκεται στην Βόρεια Οστροβόθνια, και υπάγεται στο διοικητικό διαμέρισμα ’Οουλου. Ο δήμος έχει πληθυσμό 3.263 κατοίκων (2003) και καλύπτει έκταση 1.736 τετραγωνικών χιλιομέτρων, από τα οποία 63,67 είναι νερό. Η πληθυσμιακή πυκνότητα είναι 2 κάτοικοι ανα τετραγωνικό χιλιόμετρο. Μοναδική γλώσσα στο δήμο είναι η Φινλανδική.
Μέρος του δήμου καλύπτει η περιοχή Ροκούα, που αποτελεί δημοφιλή καλοκαιρινό και αθλητικό θέρετρο.
Αναθηματική πόρπη Αρτέμιδος Ορθίας (Εθνικό Αρχαιολογικό Μουσείο, αρ. 750)

Περιγραφή

Πρόκειται για τετράγωνο χαμηλό ανάγλυφο ελεφάντινο πλακίδιο στο οποίο είναι κολλημένη μια μπρούτζινη βελόνα τύπου παραμάνας, όπως οι σημερινές πόρπες. Είναι επεξεργασμένη με μεγάλη δεξιοτεχνία και προσοχή, αν και το ανάγλυφο δεν έχει μεγάλο βάθος. Μοιάζει περισσότερο με ζωγραφιά παρά με γλυπτό. Εικονίζει την θεά Άρτεμις με φτερά πλαισιωμένη από κορνίζα με σπείρες. Το πρόσωπο και τα πόδια είναι στραμμένα προς τα δεξιά, ενώ το σώμα είναι στραμμένο προς τα εμπρός. Είναι στεφανωμένη με κορώνα, και φοράει ποδήρη ένδυμα. Η πλούσια κόμη πέφτει κάθετα στους ώμους. Κρατάει από ένα πουλί στο κάθε χέρι, ενώ ένα πουλί στέκει σε κάθε ώμο της.

Ιστορική τοποθέτηση

Είναι έργο λακωνικής τέχνης αρχαϊκού τύπου και χρονολογείται στο έτος 660 π.Χ.
Πρωτάθλημα Ένταξης ΣΤΟΚ 2017

Σύστημα διεξαγωγής

Στο Πρωτάθλημα Ένταξης ΣΤΟΚ 2017 συμμετείχαν 28 ομάδες από τα πρωταθλήματα των αγροτικών (τοπικών) ομοσπονδιών μελών της ΣΤΟΚ.
Διεξήχθη σε 5 γύρους. Σε όλους τους γύρους έγιναν μονοί αγώνες σε ουδέτερη έδρα. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι. Εκτός από τον τελικό για την ανάδειξη της πρωταθλήτριας ομάδας, πραγματοποιήθηκε αγώνας κατάταξης μεταξύ των δύο ηττημένων των ημιτελικών αγώνων για την ανάδειξη της τριταθλήτριας, αλλά και αγώνες μεταξύ των ηττημένων ομάδων των προημιτελικών για την κατάταξη των ομάδων στις θέσεις 5 έως 8.
Οι ομάδες που προκρίθηκαν στην ημιτελική φάση προβιβάστηκαν στην Επίλεκτη κατηγορία ΣΤΟΚ 2017-18. Επιπρόσθετα, λόγω κενής θέσης που προέκυψε στο πρωτάθλημα Επίλεκτης κατηγορίας ΣΤΟΚ 2017-18, προβιβάστηκε και η 5η ομάδα του πρωταθλήματος ένταξης ΣΤΟΚ 2017.
Ζόραν Μιλάνοβιτς

Σπουδές και πρώιμη πολιτική σταδιοδρομία

Μετά την αποφοίτησή του από τη Νομική Σχολή του Πανεπιστημίου του Ζάγκρεμπ, ο Μιλάνοβιτς άρχισε να εργάζεται για το Υπουργείο Εξωτερικών της Κροατίας. Αργότερα, εργάστηκε ως σύμβουλος της κροατικής αποστολής στην Ευρωπαϊκή Ένωση και στο ΝΑΤΟ στις Βρυξέλλες από το 1996 μέχρι το 1999. Την ίδια χρονιά έγινε μέλος του Σοσιαλδημοκρατικού Κόμματος. Το 1998 του απονεμήθηκε τίτλος μάστερ από το Φλαμανδικό Πανεπιστήμιο των Βρυξελλών πάνω στο δίκαιο της Ευρωπαϊκής Ένωσης και ανέλαβε βοηθός υπουργός Εξωτερικών για πολυμερείς σχέσεις το 2003.

Πορεία προς την πρωθυπουργία

Ήταν τοπικός συντονιστής του Σοσιαλδημοκρατικού Κόμματος για την 4η περιφέρεια της χώρας και εξελέγη πρόεδρος του κόμματος το 2007, μετά τον θάνατο του επί πολλών ετών ηγέτη του κόμματος και πρώην πρωθυπουργού Ίβιτσα Ράτσαν, έχοντας συμμετάσχει στις εκλογές για την ηγεσία του κόμματος με μία μεταρρυθμιστική πλατφόρμα. Αφού υποστήριξε τον Λιούμπο Γιούρτσιτς ως επίσημο υποψήφιο για την θέση του πρωθυπουργού της χώρας, ο Μιλάνοβιτς έθεσε ως στόχο το Σοσιαλδημοκρατικό Κόμμα να γίνει το μεγαλύτερο στο Κροατικό Κοινοβούλιο. Στις εκλογές του 2007, το κόμμα δεν κατάφερε να σχηματίσει κυβέρνηση, αφού το Σοσιαλδημοκρατικό Κόμμα ήρθε δεύτερο σε αριθμό ψήφων. Παρόλο που το κόμμα έχασε τις εκλογές, επανεξελέγη στη θέση του προέδρου της χώρας το 2008 και έγινε αρχηγός της αντιπολίτευσης, θέση στην οποία παρέμεινε μέχρι τις επόμενες εκλογές. Το 2011, δημιουργήθηκε ο συνασπισμός Κουκουρίκου, στον οποίο συμμετέχουν τέσσερα μεγάλα κεντροαριστερά κόμματα: το Σοσιαλδημοκρατικό Κόμμα της Κροατίας, το Κροατικό Λαϊκό Κόμμα - Φιλελεύθεροι Δημοκράτες, η Δημοκρατική Σύγκλιση της Ίστριας και το Κροατικό Κόμμα Συνταξιούχων. Ο συνασπισμός κέρδισε εύκολα τις εκλογές του 2011 και ο ίδιος ψηφίστηκε πρωθυπουργός της Κροατίας, αφότου το κοινοβούλιο ενέκρινε την κυβέρνησή του.
Η κυβέρνηση του Ζόραν Μιλάνοβιτς έθεσε ως κύριους στόχους την αναζωογόνηση της οικονομίας με την μεταρρύθμιση της διοίκησης και της γραφειοκρατίας, καθώς και τη μείωση του δημοσίου χρέους και την μεταρρύθμιση του φορολογικού κώδικα, καθώς και την επίβλεψη της διαδικασίας ένταξης της χώρας στην Ευρωπαϊκή Ένωση. Ο ίδιος έχει αυτοχαρακτηριστεί ως φιλελεύθερος και υποστηρίζει την ισότητα των φύλων και τα δικαιώματα των ΛΟΑΤ.
Απόστολος Αρμενάκης

Καριέρα

Ο Απόστολος Αρμενάκης έχει συνδέσει την καριέρα του με τη φανέλα του ΠΑΟΚ, καθώς ξεκίνησε από τα τμήματα υποδομής του. Έχει αγωνιστεί μεταξύ άλλων στην Α.Ε. Νίκαιας, στον Ολυμπιακό, στην Ε.Α. Πατρών και στον Άρη. Έχει αγωνιστεί και στο εξωτερικό, λαμβάνοντας μέρος στα πρωταθλήματα της Ιταλίας(Ταβιάνο και Αλεσσάνο), Γαλλίας(Κάννες) και Ηνωμένων Αραβικών Εμιράτων(Αλ Νασρ). Από το 2015 αγωνίζεται στην Κύπρο για την Αναγέννηση Δερύνειας. Επίσης το 2016 αγωνίστηκε στην ACH Ljubljana με την οποία κατέκτησε το πρωτάθλημα και κύπελλο Σλοβενίας καθώς και το πρωτάθλημα κεντρικής Ευρώπης (MEVZA). Επίσης συμμετείχε στο Champions League με σημαντικές ατομικές διακρίσεις όπως 3ος σκόρερ μέχρι την φάση των ομίλων. Από το 2017 έως το 2019 ηγήθηκε του Ηρακλή Θεσσαλονίκης οδηγώντας τον 2 συνεχόμενες χρονιές στον τελικό του κυπέλλου Ελλάδας.

Διεθνείς συμμετοχές

Ο Απόστολος Αρμενάκης είναι διεθνής με την Εθνική Ελλάδας, με την οποία πραγματοποίησε ενενήντα πέντε συμμετοχές.
Σημείο Λαγκράνζ

Τα σημεία Λαγκράνζ είναι σημεία μεταξύ δύο ουράνιων σωμάτων όπου διατηρείται βαρυτική ισορροπία. Αν σε ένα από αυτά τα σημεία τοποθετηθεί ένας δορυφόρος, θα δέχεται συνολική βαρυτική δύναμη μηδέν, αν συνυπολογιστεί βέβαια και η φυγόκεντρος δύναμη.
Την ύπαρξη των σημείων αυτών είχε προβλέψει ο Γάλλος μαθηματικός, φυσικός και αστρονόμος Ζοζέφ Λουί Λαγκράνζ, από το 1772. Υπάρχουν πέντε τέτοια σημεία ισορροπίας (L1 έως L5) για ένα σύστημα δύο ουράνιων σωμάτων.
Αστική Περιοχή Αρούσα

Μεταφορές

Ο ασφαλτοστρωμένος οδικός Κορμός T2 από την Καμάνγκα (Kamanga) στα σύνορα της Κένυα, προς το Μόσι (Moshi), διέρχεται μέσα από την Αστική Περιοχή Αρούσα (Arusha Urban District) και ο ασφαλτοστρωμένος οδικός Κορμός T5 από το Μπαμπάτι (Babati), καταλήγει στην περιοχή.
Ο Σιδηρόδρομος Ουσαμπάρα (Usambara Railway) από την Τάνγκα (Tanga) στην Αρούσα (Arusha), επίσης καταλήγει στην περιοχή.
Επιπλέον, το Αεροδρόμιο Αρούσα (Arusha Airport) βρίσκεται επίσης εντός των ορίων της περιοχής.

Διοικητικές υποδιαιρέσεις

Από το 2012, η Αστική Επαρχία Αρούσα (Arusha Urban District) διαιρείται διοικητικά σε 3 Τομείς και 19 Τμήματα.

Εκλογικές περιφέρειες

Για τις βουλευτικές εκλογές, η Αστική Περιοχή Αρούσα (Arusha Urban District) χωρίζεται σε εκλογικές περιφέρειες. Κατά τις εκλογές του 2010 η Αστική Επαρχία Αρούσα (Arusha Urban District) είχε μία εκλογική περιφέρεια, την Εκλογική Περιφέρεια Αρούσα.
Άρβανον

Το Άρβανον ή τα Άρβανα,  ήταν όνομα για γεωγραφική και ιστορική περιοχή της Βορείου Ηπείρου που βρίσκεται στη σημερινή  Αλβανία κατά μήκος της κοιλάδας του ποταμού Γενούσου. 
Αναφέρθηκε για πρώτη φορά στην Αλεξιάδα της Άννας της Κομνηνής.
Από το 1190 έως το 1255 είχε διοικητική οντότητα, με τοπικούς άρχοντες που έφεραν βυζαντινούς τίτλους: λ.χ. ο «άρχων» Πρόγκον της Κρόιας, και ο «πανυπερσέβαστος» Δημήταρ Πρόγκον, γιος του προηγούμενου. Μετά το 12ο αιώνα, αναφέρεται ως επισκοπή (episcopatus Albanensis).
Audi 100

Βασικά στοιχεία

Η πρώτη γενιά του 100 αποκαλύφθηκε επίσημα στις 26 Νοεμβρίου 1968 και η παραγωγή της στην Ευρώπη έφτασε ως το καλοκαίρι του 1976, αν και η εκδοχή για τη Βόρεια Αμερική κατασκευαζόταν ως τον Μάρτιο του 1977. Η δεύτερη γενιά εισήχθη το 1976 και παρήχθη ως το 1982, ενώ διατέθηκε ως Audi 5E στην Αυστραλία. Η τρίτη γενιά του 100 λανσαρίστηκε τον Σεπτέμβριο του 1982 και υπέστη μια ελαφρά ανανέωση τον Ιανουάριο του 1988. Μάλιστα από την εισαγωγή της ως το 1984 έφερε τον τίτλο του μοντέλου με την κορυφαία αεροδυναμική παγκοσμίως, με αεροδυναμικό συντελεστή Cd μόλις 0,30 στη βασική έκδοση. Διατηρήθηκε στην παραγωγή ως τον Δεκέμβριο του 1990, αν και ειδικά η έκδοση 2.4 ντίζελ χωρίς τούρμπο έφτασε ως τον Ιούλιο του 1991. Η τέταρτη γενιά του 100 κατασκευάστηκε από τον Δεκέμβριο του 1990 ως τον Ιούλιο του 1994 και τον ίδιο μήνα αντικαταστάθηκε από το Audi A6 πρώτης γενιάς (1994 - 1997), αν και η πρώτη γενιά του A6 ήταν ουσιαστικά μια μετονομασία του Audi 100 σε συνδυασμό με ένα λίφτινγκ.
Η σπορ έκδοση της τέταρτης γενιάς του Audi 100 ονομαζόταν Audi S4 και παρήχθη από το 1992 ως το 1994. Μετά την μετονομασία του Audi 100 σε Audi A6 το 1994, το αρχικό S4 μετονομάστηκε επίσης σε Audi S6.
Αριστείδης Κανάρης

Βιογραφία

Γεννήθηκε το 1831 και ήταν το έκτο από τα επτά παιδιά του Κωνσταντίνου Κανάρη και της Δέσποινας Μανιάτη. Εισήλθε στη Σχολή Ευελπίδων από την οποία αποφοίτησε το 1858 ως αξιωματικός του Πυροβολικού. Τον Ιούνιο του 1863, όταν ξέσπασε κυβερνητική κρίση με επακόλουθο τις ένοπλες συγκρούσεις μεταξύ των δυνάμεων των Ορεινών - εξέχοντα μέλη των οποίων αποτελούσαν ο πατέρας του Κωνσταντίνος και ο αδελφός του Μιλτιάδης - και των Πεδινών, ο υπολοχαγός Αριστείδης Κανάρης διατάχτηκε να μεταβεί στα Ανάκτορα ως επικεφαλής μικτής δύναμης που αποτελείτο από άνδρες του 1ου, 2ου και 8ου τάγματος πεζικού καθώς και δύναμη πυροσβεστών με σκοπό να ενισχύσει την μικρή δύναμη χωροφυλακής που έδρευε εκεί ως πιστή στην κυβέρνηση. Στις 19 Ιουνίου, όταν και γενικεύτηκαν οι συγκρούσεις, αντικυβερνητικές δυνάμεις ( πιστές στον Δημήτριο Βούλγαρη ) που αποτελούνταν από δυνάμεις πυροβολικού, πεζικού, χωροφυλακής αλλά και ληστές της υπαίθρου που είχαν ταχθεί στο πλευρό των Πεδινών, κινήθηκαν προς κατάληψη των Ανακτόρων υπό την ηγεσία του αντισυνταγματάρχη Παπαδιαμαντόπουλου. Η επίθεση αυτή αν και σφοδρή, αποκρούστηκε από τις δυνάμεις του Κανάρη, ο ίδιος όμως σκοτώθηκε χτυπημένος από σφαίρα στον κρόταφο. Μια προσωρινή ανακωχή επέτρεψε στον Μιλτιάδη Κανάρη να μεταφέρει τη σορό του Αριστείδη στην οικία του πατέρα τους στην Πλάκα.
Κατά τη διάρκεια της κηδείας που πραγματοποιήθηκε την επόμενη ημέρα σημειώθηκαν έκτροπα όταν ένοπλοι οπαδοί των Πεδινών πυροβόλησαν κατά τη διάρκεια της εξοδίου ακολουθίας.
Πανελλήνιο πρωτάθλημα στίβου ανδρών 1993

Το 79ο Πανελλήνιο πρωτάθλημα στίβου ανδρών 1993 διεξήχθη στο Ολυμπιακό Στάδιο Αθήνας μαζί με το αντίστοιχο πανελλήνιο πρωτάθλημα στίβου γυναικών 1993.
Το πρωτάθλημα μαραθωνίου διεξήχθη στην κλασική διαδρομή Μαραθώνας-Παναθηναϊκό Στάδιο παράλληλα με τον Διεθνή Μαραθώνιο στη μνήμη "Γρηγόρη Λαμπράκη", στις 24 Οκτωβρίου. Χωριστά διεξήχθησαν, επίσης, τα πρωταθλήματα δεκάθλου και 20 χλμ βάδην (δεν έγιναν τα 50 χλμ) αλλά τα αποτελέσματά τους υπολογίστηκαν στη βαθμολογία.
Στη μάχη της βαθμολογίας επικράτησε με άνεση ο Πανελλήνιος Γ.Σ. με διαφορά 60β. από τον δεύτερο Παναθηναϊκό. Παράλληλα, έκανε το "νταμπλ", αφού κατέκτησε και το γυναικείο πρωτάθλημα.
Κυλικράνες

Οι Κυλικράνες ήταν αρχαίος ελληνικός λαός που ζούσε στη περιοχή της Φθιώτιδας, περί την Τραχίνα, θεωρούμενος όμως αλλόφυλος.
Βασιλεύς του λαού αυτού φερόταν ο μυθικός και περίφημος τοξότης Εύρυτος και του οποίου την κύρια πόλη - πρωτεύουσα - Οιχαλία κατέστρεψε ο Ηρακλής στη θέση της οποίας ίδρυσε αργότερα την Ηρακλεία καθιστώντας τους Κυλικράνες παντοτινούς δούλους, που καλλιεργούσαν τους αγρούς των Ηρακλεωτών.

Κατά άλλη παράδοση οι Κυλικράνες που λέγονταν έτσι από το βάρβαρο έθιμο της δερματόστιξης (τατουάζ) με παράσταση κύλικα στο βραχίονα, δεν ήταν κάτοικοι της περιοχής αλλά σύρθηκαν εκεί από τη Λυδία ως αιχμάλωτοι του Ηρακλή μετά την απολύτρωσή του από την Ομφάλη. Έτσι οι Κυλικράνες στους ιστορικούς χρόνους, στερημένοι πολιτικών δικαιωμάτων ζούσαν ως είλωτες στη περιοχή την Ηρακλείας.
Οι αρχαίοι Αθηναίοι κωμικοί ποιητές με την ονομασία «κυλικράνες» αποκαλούσαν σκωπτικά τους Ηρακλεώτες, ως λακωνίζοντες.
Γιαννούλης Φακίνος

Σταδιοδρομία σε συλλόγους

Ξεκίνησε τη σταδιοδρομία του στην Κορωνίδα (Γαλάτσι), προτού μετακομίσει για να παίξει επαγγελματικά για τον Ολυμπιακό, τον Πανιώνιο, την Ηλιούπολη και τον Απόλλωνα Σμύρνης. 
Το Μάρτιο του 2011, μετακινήθηκε στην Έμπσφλιτ Γιουνάιτεντ στη Νάσιοναλ Λιγκ Σάουθ της Αγγλίας και έπαιξε ρόλο στην άνοδο του συλλόγου στη Νάσιοναλ Λιγκ, μέσω των πλέι οφ. 
Την 1η Μαρτίου 2013, εντάχθηκε στη Γουέλινγκ Γιουνάιτεντ της Νάσιοναλ Λιγκ Σάουθ.
Το καλοκαίρι του 2013, εντάχθηκε για άλλη μια φορά στην Έμπσφλιτ Γιουνάιτεντ, αφού πέρασε λίγο χρόνο με τη Μπρόμλει ΦΚ στην περίοδο προετοιμασίας. 
Στις 11 Οκτωβρίου 2013, μετακινήθηκε στη Μάργκεϊτ της Ίσθμιαν Λιγκ, με δανεισμό διάρκειας δύο μηνών. Μετά το τέλος του δανεισμού του, εντάχθηκε στην ομάδα της Ίσθμιαν Λιγκ, Κρέι Γουάντερερς ΦΚ. Πραγματοποίησε πάνω από 50 συμμετοχές τη σεζόν 2014-15. 
Ξεκίνησε τη σεζόν 2015-16 με τη Αθλέτικ ΦΚ.

Διεθνής σταδιοδρομία

Έχει αγωνιστεί μία φορά με την Εθνική Νέων.

Στυλ παιχνιδιού

Ο ρόλος που του ταιριάζει είναι αυτός του κεντρικού μέσου, αλλά μπορεί επίσης να αγωνιστεί ως αμυντικός μέσος ή επιθετικός μέσος. Είναι γνωστός για τη γρήγορη επιτάχυνση και καλή ικανότητα πάσας.
Αθηνά Μερτύρη

Βιογραφία

Έπαιξε μικρούς ρόλους σε κωμωδίες. Πολύ γνωστός είναι ο ρόλος της ως άσχημης με υποψήφιο παρτενέρ τον Θανάση Βέγγο, όπως στην ταινία του 1963 "Τύφλα να'χει ο Μάρλον Μπράντο", όπου η ίδια απαγγέλλει στον...ποιητή Βέγγο ανεβασμένη σε δέντρο . Την τελευταία δεκαετία έπαιξε και σε θεατρικές παραστάσεις. Το 1999 έκανε την τελευταία της κινηματογραφική εμφάνιση στην ταινία "Safe sex", στης οποίας το τραγούδι τίτλων επίσης τραγούδησε. H κόρη της, Βαρβάρα Μερτύρη, είναι επίσης ηθοποιός. Πέθανε στις 24 του Νοέμβρη του 2007 από ανακοπή καρδιάς στην αφάνεια αφού η ίδια δεν ήθελε να μαθευτεί ο θανατός της δημόσια.
Αρχαιολογικό Μουσείο Καβάλας

Ίδρυση του Μουσείου

Ιδρύθηκε το 1934, αν και λειτουργεί στη σημερινή του κατάσταση από το 1964, όταν μεταστεγάστηκε σε νέο κτήριο στην παραλία που κτίστηκε το 1963. Η τελευταία επέκτασή του έγινε στα τέλη της δεκαετείας του 2000 για να δημιουργηθεί χώρος για μόνιμες και περιοδικές εκθέσεις. Είναι το κεντρικό αρχαιολογικό μουσείο της Ανατολικής Μακεδονίας. Το κτίριο που το φιλοξενεί είναι έργο των αρχιτεκτόνων Δημήτρη Φατούρου και Γεώργιου Τριανταφυλλίδη. Περιέχει αντικείμενα από τον αρχαιολογικό χώρο της Αμφίπολης και της κειμήλια από την αρχαία πόλη της Νεάπολης που στη συνέχεια εξελίχθηκε στη σημερινή Καβάλα.
Αραβική μυθολογία

H αραβική μυθολογία περιλαμβάνει τις αρχαίες πεποιθήσεις των Αράβων, οι οποίες συγχρωτίστηκαν με το Ισλάμ και είτε έδωσαν τη θέση τους είτε μετουσιώθηκαν σε νέους μύθους.
Πριν την έλευση και εξάπλωση του Ισλάμ στην Αραβική Χερσόνησο το έτος 622, την Εγίρα του ισλαμικού ημερολογίου, το κέντρο της θρησκείας, η Κάαμπα της Μέκκας, δεν αποτελούσε μονάχα το μοναδικό σύμβολο του Θεού, όπως τώρα, αλλά καλυπτόταν και με σύμβολα που αναπαριστούσαν πληθώρα δαιμόνων, τζίνι και άλλων ημίθεων πλασμάτων, προβάλλοντας έτσι τον πολυθεϊστικό χαρακτήρα της προϊσλαμικής Αραβίας, από τον οποίο ξεπρόβαλαν σε ένα ευρύ πλαίσιο μύθοι και θρύλοι, που επιζούν ως τις μέρες μας.
Για παράδειγμα, το κακό μάτι αναφέρεται στο Κοράνι, στη σούρα "Αλ Φαλάκ", ενώ το Χέρι της Φάτιμα χρησιμοποιείται για να το διώξει, αν και απαγορεύεται από το Ισλάμ, όπως και όλα τα φυλαχτά και οι δεισιδαιμονίες.

Ο Πατέρας

Ο Χουμπάλ (αραβ. هبل) θεωρείται ο κυρίαρχος και πιο σημαντικός θεός. Ειδώλιό του βρέθηκε κοντά στην Κάαμπα, πλασμένο από κόκκινο αγάτη, με ανθρώπινη μορφή, αλλά το δεξί χέρι σπασμένο, έχοντας αντικατασταθεί από ένα όμοιο χρυσό.
Δημόσια Βιβλιοθήκη Κέρκυρας

Η Δημόσια Βιβλιοθήκη Κέρκυρας είναι ελληνική δημόσια βιβλιοθήκη.

Ιστορική αναδρομή

Ιδρύθηκε από τους Γάλλους στην μικρή διάρκεια της κυριαρχίας τους. Αρχικά περιέλαβε τα βιβλία των γύρω μοναστηριών. Τα βιβλία συγκεντρώθηκαν το 1805 στην Δημόσια Σχολή Κέρκυρας. Μετά την ίδρυση του Πανεπιστημίου της Κέρκυρας το 1824 έγινε και η ίδρυση του αναγνωστηρίου. Η σημαντικότερη δωρεά έγινε από τον λόρδο Γκίλφορντ. Επακολούθησε πλουτισμός με εξαγορά βιβλίων από το κληροδότημα του Πετρίδη.
Περιέχει αρκετά παλαιότυπα και άλλα βιβλία αξίας.
Επαρχία Αγίων Σαράντα

Η Επαρχία Αγίων Σαράντα είναι μία από τις τρεις επαρχίες του νομού Αυλώνα, στη νότια Αλβανία. Βρίσκεται νοτιότερα από τις τρεις στα σύνορα με τον ελληνικό νομό Θεσπρωτίας. Η επαρχία καταλαμβάνει έκταση 730 Km² και ο πληθυσμός της είναι 40.200 κάτοικοι. Πρωτεύουσα της επαρχίας είναι οι Άγιοι Σαράντα. Μεγάλο κομματι του πληθυσμού ανήκει στην ελληνική μειονότητα
Εμβόλιο ηπατίτιδας Α

Το εμβόλιο ηπατίτιδας Α είναι ένα εμβόλιο για την πρόληψη της ηπατίτιδας Α. Είναι αποτελεσματικό περίπου στο 95% των περιπτώσεων και διαρκεί τουλάχιστον 15 χρόνια, ίσως και σε ολόκληρη τη ζωή του ατόμου. Σε περίπτωση χορήγησης του εμβολίου, συστήνονται δύο δόσεις σε ηλικία ενός έτους. Χορηγείται μέσω έγχυσης μέσα στον μυ.

Συστάσεις

Ο Παγκόσμιος Οργανισμός Υγείας (Π.Ο.Υ.) συνιστά τον καθολικό εμβολιασμό σε όλες τις περιοχές όπου η ασθένεια είναι σχετικά συνήθης. Όπου η ασθένεια είναι εξαιρετικά συνήθης, ο εκτεταμένος εμβολιασμός δεν συνιστάται, καθώς κατά κανόνα όλα τα άτομα αναπτύσσουν ανοσία μέσω της λοίμωξης κατά την παιδική ηλικία. Το
Κέντρο Ελέγχου και Πρόληψης Νοσημάτων (ΚΕΕΛΠΝΟ) συνιστά τον εμβολιασμό σε ενήλικες που διατρέχουν υψηλό κίνδυνο και σε όλα τα παιδιά.

Ασφάλεια και σύνθεση

Σοβαρές παρενέργειες είναι πολύ σπάνιες. Πόνος στο σημείο έγχυσης παρουσιάζεται περίπου στο 15% των παιδιών και στο ήμισυ των ενηλίκων. Τα περισσότερα εμβόλια κατά της ηπατίτιδας Α περιέχουν αδρανοποιημένους ιούς, ενώ ορισμένα ζώντες εξασθενημένους ιούς. Αυτά με τους ζώντες εξασθενημένους ιούς δεν συστήνονται κατά τη διάρκεια της εγκυμοσύνης ή σε άτομα με ανοσολογική ανεπάρκεια. Ορισμένα σκευάσματα συνδυάζουν το εμβόλιο ηπατίτιδας Α είτε με το εμβόλιο ηπατίτιδας Β είτε με το εμβόλιο τυφοειδούς πυρετού.

Ιστορία, κοινωνία και πολιτισμός

Το πρώτο εμβόλιο ηπατίτιδας Α εγκρίθηκε στην Ευρώπη το 1991 και στις Ηνωμένες Πολιτείες το 1995. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Στις Ηνωμένες Πολιτείες, το εμβόλιο κοστίζει από 50 έως 100 δολάρια.
Διαρροή τοξικής λάσπης στην Ουγγαρία το 2010

Στις αρχές Οκτωβρίου του 2010 μια μεγάλης έκτασης περιοχή στην επαρχία Veszprém, στη δυτική Ουγγαρία, καλύφθηκε από κόκκινη τοξική λάσπη, κατάλοιπο της παραγωγής αλουμινίου, ύστερα από την κατάρρευση τμήματος του τοιχώματος ανοιχτής δεξαμενής φύλαξης της λάσπης. Δέκα κάτοικοι της περιοχής έχασαν τη ζωή τους, περισσότεροι από εκατό τραυματίστηκαν (πολλοί έπαθαν χημικά εγκαύματα από την τοξική λάσπη) ενώ η περιβαλλοντική καταστροφή στην περιοχή ήταν τεράστια.

Εξέλιξη των γεγονότων

Γύρω στις 12:25 η ώρα έσπασε το φράγμα της αποθηκευτικής λεκάνης της εταιρείας αλουμινίου MAL AG (Magyar Alumínium). Η λεκάνη περιείχε απόβλητα της παραγωγής. Με την διάρρηξη της λεκάνης ξεχύθηκαν 600.000 με 1,1 εκατομμύριο κυβικά μέτρα λάσπης. Τα απόβλητα έφθασαν μέχρι το ποταμάκι Τόρνα, πλημμυρίζοντας την κοίτη του και την γύρω περιοχή των κοινοτήτων Κολοντάρ (Kolontár), Ντεβενσέρ (Devecser), Σομλοβασαρελύ (Somlóvásárhely), Τυσκεβάρ (Tüskevár), Απακοτόρνα (Apácatorna) και Κισμπερσενύ (Kisberzseny).
Δέκα κάτοικοι πέθαναν, 150 τραυματίστηκαν και τετρακόσιοι διασώθηκαν. Σε τρεις επαρχίες κηρύχτηκε κατάσταση έκτακτης ανάγκης. Συνολικά πλημμύρισαν 40 πολυκατοικίες και δύο δημόσια κτήρια στο Κολοντάρ, 224 σπίτια στο Ντεβενσέρ και 14 σπίτια στο Σομλοβασαρελύ, ενώ μια έκταση 40 τετραγωνικών χιλιομέτρων καλύφθηκε από τα δηλητηριώδη απόβλητα, καταστρέφοντας τον ζωικό και φυτικό κόσμο. 
Στις 9 Οκτωβρίου εκκενώθηκε το χωριό Κολοντάρ, επειδή το βόρειο μέρος του φράγματος ήταν έτοιμο να καταρρεύσει εντελώς. Στις 10 Οκτωβρίου το υπουργείο περιβάλλοντος της Ουγγαρίας ανακοίνωσε ότι το φράγμα θα κατέρρεε.
Θερμαινόμενα προιόντα καπνού

Κυκλοφορία στην ελληνική αγορά

Θερμαινόμενο προϊόν καπνού κυκλοφορεί στην Ελλάδα από θυγατρική εταιρεία της Philip Morris International. Το προϊόν έχει αδειοδοτηθεί από το Υπουργείο Υγείας ως μη καπνιζόμενο νέο προϊόν καπνού.   
Η συσκευή είναι η πρώτη από μία γκάμα προϊόντων που λέγονται «προϊόντα μειωμένου κινδύνου» (RRPs) τα οποία διατίθενται στο εμπόριο από την Philip Morris International. Μέχρι σήμερα, η συνολική επένδυση που έχει πραγματοποιηθεί πάνω στην Έρευνα και Ανάπτυξη (R&D) αυτών των προϊόντων έχει ξεπεράσει τα 4.5 δισ. δολάρια. Ξεκινώντας το λανσάρισμά του το 2014 στη Ναγκόγια (Ιαπωνία) και το Μιλάνο (Ιταλία), το IQOS έχει σταδιακά ξεδιπλωθεί και σε άλλες χώρες. Μέχρι το τέλος του 2017, ήταν διαθέσιμο σε πάνω από 37 χώρες με σχέδια επέκτασης σε αρκετές ακόμα το 2018 καθώς ενδυναμώνεται η διαδικασία κατασκευής του.

Περιγραφή και χρήση

Το σύστημα αποτελείται από ένα φορτιστή στο μέγεθος ενός κινητού τηλεφώνου και μία συσκευή που μοιάζει με στυλό. Μία ράβδος καπνού τοποθετείται μέσα στην συσκευή η οποία μετά την θερμαίνει ανεβάζοντας θερμοκρασία έως τους 350ο C. Το αερόλυμα που απελευθερώνεται περιέχει νικοτίνη και γεύσεις καπνού. Οι χρήστες έχουν επισημάνει ακόμα ότι είναι μειωμένη η μυρωδιά και η οσμή στα ρούχα τους. 

Επιπτώσεις στην υγεία

Οι ισχυρισμοί για μείωση του κινδύνου για την υγεία από τη χρήση των θερμαινόμενων προϊόντων καπνού βασίζονται μόνο σε έρευνες που έχου χρηματοδοτηθεί και διενεργηθεί από τις ίδιες καπνοβιομηχανίες που τα εμπορεύονται. Δεν υπάρχουν ανεξάρτητες έρευνες που να επιβεβαιώνουν αυτούς τους ισχυρισμούς, ενώ ορισμένοι επιστήμονες τα θεωρούν εξίσουν επικίνδυνα με τα παραδοσιακά τσιγάρα. Τονίζεται ότι χρειάζεται περισσότερη έρευνα και δοκιμή από ανεξάρτητους επιστήμονες για να προσδιοριστεί το επίπεδο της βλάβης που προκαλούν.
Κάποια ευρήματα από τις εν λόγω έρευνες υποδηλώνουν ότι ο ατμός του καπνού που παράγεται έχει σημαντικά χαμηλότερα επίπεδα επιβλαβών χημικών ουσιών σε σύγκριση με τον καπνό του τσιγάρου. Βασισμένη σε έρευνα που διεξάγεται ως σήμερα, η εταιρεία υποστηρίζει ότι τα ευρήματα «συγκλίνουν στην κατεύθυνση του μειωμένου κινδύνου». Παρ’ όλα αυτά, η συσκευή πωλείται με την ένδειξη ότι η καλύτερη επιλογή είναι η αποφυγή χρήσης καπνού συνολικά. 
Τον Δεκέμβριο του 2016, η Philip Morris International υπέβαλε αίτηση αξιολόγησης στον Αμερικανικό Οργανισμό Τροφίμων και Φαρμάκων για το IQOS ώστε να εγκριθεί ως προϊόν καπνού μειωμένου κινδύνου.
Άννα Δούκαινα Αγγελίνα

Βιογραφία

Ήταν κόρη του δεσπότη της Ηπείρου Θεόδωρου και της Μαρίας Πετραλίφα. Παντρεύτηκε τον Σέρβο βασιλιά Στέφανο-Ράντοσλαβ του οίκου των Νεμάνια. Απο κάποιες πηγές αναφέρεται ότι απέκτησαν ένα παιδί χωρίς άλλα στοιχεία. Από κάποιες πηγές πιστεύεται ότι ήταν το ίδιο πρόσωπο με την πρώτη σύζυγο του Ράντοσλαβ Θεοδώρα Κομνηνή Δούκαινα που δεν υπάρχουν γνωστά στοιχεία για αυτήν.